# Don Chisciotti e Sanciu Panza/6

../5 ../7 IncludiIntestazione 7 marzo 2023 75% Da definire
Don Chisciotti e Sanciu Panza Giovanni Meli CC BY-SA 3.0 GFDL Indice:Poesie siciliane.pdf //it.wikisource.org/w/index.php?title=Don_Chisciotti_e_Sanciu_Panza/6&oldid=- 20230307232317 //it.wikisource.org/w/index.php?title=Don_Chisciotti_e_Sanciu_Panza/6&oldid=- 20230307232317
CANTU SESTU
ARGUMENTU
Sanciu e l’Eroi s’imbarcanu; un torrenti Si porta la varcuzza; ’na profunna Negghia li copri; un pugnu ’ntra li denti Vusca l’Eroi, chi di progetti abbunna; Cci succedi un stranissimu accidenti; Storia d’un pastureddu; porta l’unna La varca a manzu mari; Sanciu è in pena; L’Eroi si scagghia in bucca a ’na balena. 1 Cc’era ’ntra dd’isuletta arrimurchiata ’Na piccula varcuzza di piscari; ’Na nassa cci pinnía menza sfasciata, Un rimu ruttu, e cordi di giummari; Don Chisciotti cci duna ’na varata, Cci sáuta dintra e poi metti a parrari: La varca è pronta, signu chi li fati A tutti dui nni bramanu ’mmarcati. 2 Ddocu ’un jamu d’accordu, dissi Sanciu, Nun mi pari una bona cuncurdanza; Jeu la terra cu l’acqua ’un cci la canciu; Anzi cci áju perfetta ripugnanza; Diu nun mi fici tenchia, e mancu granciu; ’Nsumma ’un è armali d’acqua Sanciu Panza; Chi criditi, sia cosa picciridda Jeu cu vui ’ntra ’na scorcia di nucidda? 3 È veru, chi ddu ponti è sfasciateddu; E chi mi duna timuri a passari; Veru ancora chi chistu è un ciumiceddu, Ed è multu diversu di lu mari; Veru puru, ch’eu sugnu sciancateddu, E m’incommoda assai lu caminari; Ma lu cani squadatu all’acqua ardenti, Quannu vidi la fridda, fa spaventi. 4 Ma quannu, replicau lu nostru Eroi, Sti antichi pregiudizii spugghirai? Tu ora navigari forsi ’un voi, Pri lu timuri chi ti annighirai? Forsi chi ’nterra móriri nun poi? Cridimi, chi nni mórinu cchiù assai ’Nterra, ’ntra li soi casi arrisittati, Di chiddi chi periscinu annigati. 5 È veru, pirchì pocu sunnu chiddi, Rispusi Sanciu, accusì arrisicati, Chi cu la morti fannu li sganghiddi, A un jidutu di tavula affidati... Besta, chi dici! sù middi, e poi middi, Dissi l’Eroi: li seculi passati Vantanu a Tiru, chi lu mari fici La cchiù ricca cità di li Fenici.
6 Chi dirrò di Cartagini famusa, Chi tantu a Roma detti chi scardari? Nun si risi putenti e floriusa Cu lu sulu cummerciu di lu mari? Ma no, l’antica storia e rancitusa Nun cc’è bisognu cchiù d’esaminari; L’Olanna a tempi nostri, e l’Inghilterra Divinu cchiù a lu mari, chi a la terra. 7 La prima a forza di coraggiu, ed arti, Lu tridenti a Nettunu cci scippau; Cu lu quali cacciannulu, gran parti Di l’undusu so regnu cci usurpau; L’autra li regni, chi dividi, e parti, L’immensu Oceanu, ’nzemmula attaccau, E d’unu a ’nautru polu passa, e cala, Comu fussi la cámmara, e la sala. 8 Gli dirrò di la figghia di Nettunu, Chi gloriusa da l’Adriacu nasci? Di la cui fama mai nuddu dijunu ’Ntra tuttu l’universu no, nun asci? Glaucu cu Proteu e li Trituni, ogn’unu L’ammira, e l’ama di stupuri pasci; E insumma chi dirrò di tanti, e tanti? E tu, armali, di l’acqua ti nni scanti! 9 Accussì tantu dissi e perorau, ’Mmiscannu ora prigheri, ora cumanni, Fina chi a Sanciu Panza l’imbarcau, E la currenti, chi s’allarga, e spanni, La varca duci duci si purtau: Don Chisciotti nisciutu di li panni, Si cridi Baccu, chi ritorna ancora Da li già vinti regni di l’Amora. 10 O Teseu stissu ’ntra la navi ardita Capu di l’Argonauti valenti, Li primi, chi affidaru la sua vita All’unni tempestusi, ed a li venti; O Alcidi, chi cu dui muntagni addita Lu termini a l’incegni intrapendenti; O Colummu, chi doma l’Oceánu, Scuprennu un novu munnu a nui luntanu. 11 Passa la varca ’mmenzu a li vadduni, Unni a li lati pénninu ramuti Supra li precipizii, e li gruttuni, Li salici di areddara vistuti; Cchiù sutta poi li junchi, e li crisciuni, Spuntanu da li margi risiduti, E triscanu ’ntra l’acqui, e cannizzoli E foggi, ed ochi, ed anatri, e trizzoli. 12 Sanciu gudeva a vidiri dd’oceddi, Cu l’ali aperti, e lu coddu inarcatu, Fari ’ntra l’acqua milli jucareddi, Sbulazzannu da l’unu e l’autru latu; Ora un sbardu vidia di papardeddi, Chi ’ntra lu ciumi stavasi attuffatu, E di supr’acqua ’mmenzu di l’irvuzzi Appena cci parianu li tistuzzi. 13 Guditi, sì guti, cci dicía, Fortunati ocidduzzi, giacchì siti Dintra lu vostru centru, e in alligria Li frutti di la vita vi cugghiti; La sorti, matri a vui, parrastra a mia, Mi fa docili, e poi mi duna liti; Tantu chi pari appuntu lu miu statu, Chiddu stissu d’un ossu sdillucatu. 14 Cadinu intantu l’umbri da li munti, Jennu sempri facennusi cchiù granni, Pri lu suli, chi ammuccia la sua frunti, E pochi raggi pri traversu spanni; Chiovinu l’acquazzini junti junti; E in menzu di lu ciumi, e di li canni Nesci, esalannu lu so malu oduri, ’Na negghia orrenna china di vapuri. 15 Stenni la negghia, lu so mantu oscuru, Cummigghiannu lu ciumi, e lu vadduni; E restan’iddi cu la varca puru Ammucciati ’ntra un grossu nuvuluni; Cci pari aviri avanti l’occhi un muru, Nè si distingui cchiù servu e patruni; Unni sù? dicía Sanciu, chi maniju? Signuri, dati vuci, ca ’un vi viju. 16 Don Chisciotti a l’oricchia cci rispusi: Si tu sapissi cosa voli diri, Lu stari ’ntra sta nuvula racchiusi, Infinitu sarria lu to piaciri; Chisti sù tratti assai maravigghiusi, Chi rari voti solinu accadiri; Lu celu li concedi a qualchi eroi, Per eseguiri li gran fini soi. 17 Ad Enea stu prodigiu si accurdau, Quannu sbalzatu da la gran timpesta, Li spiaggi di Cartagini tuccau; Veneri, chi a succurrirlu fu presta, Di ’na nuvula tuttu l’ammugghiau; E accussì comu fussi ’ntra ’na ’mmesta, Scurri pri la citati unni è trasutu, Senz’esseri da nuddu mai vidutu. 18 Si leggi ancora, da lu magu Ismenu Purtatu ’ntra ’na negghia Solimanu Sinu a Gerusalemmi ’ntra un balenu Dintra di un carru splendidu e bagianu; D’unni scupriu, non vistu lu velenu, Chi contra d’iddu vomitava Orcanu; E lu smentíu di chiddu chi dicía, Cu accusarlu d’infamia, e cudardía. 19 Si leggi... E Sanciu Panza interrumpiu: Si liggirà, ma nun si leggi ancora Di dui minnali, comu vui e com’iu; L’oturi ánnu aspittatu sinu ad ora, Acciò lu vostru esempiu cu lu miu ’Na nova storia pozza dari fora, D’unu, chi matrichesi agghiutti e lanza, Di ’nautru, chi sugnu iu, sempri in valanza.
20 Fici la vucca a risu Don Chisciotti, Ma quasi in attu di cumpassioni, Pri la pietà, chi Sanciu Panza ’un potti Ben penetrari l’erudizioni; Cussì scursi gran trattu di la notti Di la currenti a la discrizioni, Cridennu certu chi dda negghia oscura Terminari duvía cu ’n’avventura. 21 Era junta a mitati di la via La notti cu lu so carru stiddatu; E li jenchi flimmatici puncía, Pri passari da l’unu all’autru latu; Quannu a un raggiu di luna, e di chiaria Aprennusi la negghia cci á mustratu ’Na ritagghia di celu, e cc’era sutta ’Na gran rocca, ch’a pedi avía ’na grutta. 22 Davanti di la grutta un pagghiareddu Facía comu ’na specii di pinnata; Di sutta cc’era un chianu, e un vijuleddu, Chi terminava poi ’ntra la vaddata; Era tuttu in silenziu, ed ogni oceddu La testa sutta l’ala avía ficcata; Sula ’ntunava, e ’un si vidia pirsuna, Cu l’ecu di li grutti sta canzuna. 23 Pirchì nun áju vacchi, nè jinizzi, Pirchì nun áju pecuri, nè agneddi, La bianca Joli di li vrunni trizzi Torci contra di mia l’occhi soi beddi; Scórdati, cori miu, li tenerizzi; ’Mmatula ti tormenti, e ti marteddi; Li poveri, anchi saggi e virtuusi, Da lu regnu di amuri sunnu esclusi. 24 L’ultimi accenti l’ecu ripitia Da li grutti patetici, ed opachi, L’ecu, chi solitariu si firría ’Ntra li soi membri trasmutati in ciachi; Di tantu in tantu un tauru muggía; Nè di chianciri tu, jacobu, abbachi, Pri lu cui chiantu Sanciu esclama: oh sorti Chistu canta l’esequii a la mia morti. 25 La varca s’alluntana, e d’ogni latu La negghia sempri chiù s’addenza e quagghia; Eccu arreri lu celu cummigghiatu! Eccu a lu cori crisci la gramagghia! Sanciu dintra la varca rannicchiatu, Dici: oimè! lu pistuni feti d’agghia! Moru a lu scuru, e mancu pri cunfortu Jeu stissu sapirrò comu sù mortu? 26 Si l’umbra, e la bittarma di me’ gnuri Dda jusu spiirà: comu muristi? Sulu dirrò: chi ’ntra li morti scuri La cchiù scura fu mia; ’ntra li cchiù tristi La cchiù trista fu mia; nè mai favuri La vita a mia mi fici cchiù di chisti; Ma la mia vita, e la mia morti foru O cucini carnali, o puru soru. 27 ’Ntra lamenti, e lamenti si nni veni Lu sonnu, chi spargennu paparini, Va inalzannu teatri, ed apri sceni ’Ntra la testa di l’omini mischini; E zoccu sapi, o di mali, o di beni, Di cosi o veri, o finti, o peregrini, L’impasta cu l’immagini ideali, E li presenta chiari, e naturali. 28 Sanciu sunnava, ch’era mortu, ed era ’Ntra la varca affumata di Caronti, Lu quali cci facía ’na brutta cera; E lu trattava cu dispetti, ed onti; Iddu si cogghi, e cala di manera, Chi pari un arcu misu sutta un ponti; ’Nzumma, dici, cui nasci sfortunatu, E dda ’mpisu, ed è cca marturiatu. 29 È cchiù di veru, chistu è lu distinu, (Dicía Caronti cu la varva granni) Di cui pensa, e ávu un senziu accussì finu Chi di natura penetra l’inganni, Lu fa jiri, com’érramu, e scintinu, Pirchì ’un voli scuverti li malanni; Filosofu sarrai, ma avverti a tia: Povera, e nuda vai filosofia. 30 Fratantu Don Chisciotti ad occhi aperti, Ma cechi da la negghia, ed offuscati, S’appoja all’asta; e ’ntra se stissu avverti Chi sia guidatu in aria da li fati; Prima suspetta, e poi nn’á provi certi, Pirchì senti rumuri da li lati; Era un mulinu, ed iddu si cridia, Chi fussi di li celu l’armunia. 31 O Pitagora, o gran filosofuni! (Esclamau tuttu chinu di stupuri) Ora conusciu beni, ch’ái ragiuni, Ca nni aju provi stabili, e sicuri; Sarrò juntu in Callistu, o in Oriuni, Pirchì è troppu vicinu lu rumuri; O sù ’ntra la via Lattea; o almenu in parti Di lu circu di Veneri o di Marti. 32 Sù curiusu forti di sapiri, Zoccu voli di mia Giovi, o lu celu; Naturalmenti cosa mi ávi a diri, Mentri mi chiama cca cu tantu zelu; Pocu cchiù a menu vaju a previdiri, Chi mi vurrà parrari senza velu Di l’affari ’mbrugghiati di lu munnu Pri dari assettu a tutti quantu sunnu. 33 In primis parrirà di li Baruni, Di li Capi, e supremi Magistrati; Chiddi, chi pri modeli a li persuni Sù stati da lu celu destinati; L’áju ’ntisu lodari cu ragiuni Giusti, benigni, saggi, ed onorati; Ciò non ostanti Giovi cerni strittu: E nui lodamu, e forsi è cca un delittu.
34 Avirrà multu assai forsi chi diri Di l’Avvocati e di li Professuri; Genti chi a liti, sciarri, e dispariri Cci ánnu attaccatu l’utili, e l’onuri; La società fratantu ávi a nutriri Sti tali, a costu di li soi suduri; L’apa cogghi lu meli in ciuri, e in frutti, Ma ciarmulia l’apuni, e si l’agghiutti. 35 Mi aspettu pri li Medici un catuni, Pirchì l’abusi sunnu a cintinara; Parranu in tonu musicali alcuni, Ma nun ánnu un’idia, chi fussi chiara; E fratantu lu vulgu simpliciuni Adura lu misteriu, e si pripara, Di dari chiddu, ch’ávi di cchiù caru ’Mputiri ad un sollenni strifizzaru; 36 Ultra di chisti quantu mancia-franchi, Quantu scotula-vurzi, e allampa-cucchi, Chi vannu attornu ’ncipriati, e bianchi, O stannu ’ntra li banchi mucchi mucchi! Quanti uziusi cu li manu all’anchi! Quanti chi di lu jocu mai li scucchi! Quanti vívinu sempri in gioja, e spassu, E li rénniti soi sù donna, ed assu! 37 E la terra fratantu abbandunata A pochi vrazza mercenarii, e vili, Chi meravigghia, si si attrova ingrata, E nun rispunni cu l’usatu stili? Prima di tuttu a Giovi ’na parrata In termini farrò chiari, e virili, Pruvannu, chi la prima prima cura Divi essiri fra nui l’agricoltura. 38 Parrirò poi di lu commerciu, o in parti Spieghirò li mei massimi cchiù estisi, Conchiudirò cu li scienzi, e l’arti, Adattati a li climi, e a li paisi: Di poi di sulu a sulu, ed indisparti, Lu preghirò, chi fussi cchiù curtisi Cu la genti da beni, e a li briccuni Chi cci mustrassi un pocu li scagghiuni. 39 Chi giuva si li peni e li vinditti Sù all’autra vita eterni, ed indefessi? È megghiu preveniri li delitti, Chi castigarli, quannu sù successi; Si li rei dda sù fritti, e sù rifritti, Non perciò si riparanu l’eccessi; Lu vivu nu’ li vidi, e ’un pò imparari; Lu mortu è mortu, e ’un ávi ch’emendari. 40 Unn’eu vurria, ch’esempiu si facissi, Mentri dura sta vita transitoria; Acciò chi l’omu bonu ’un si avvilissi, Nè lu birbanti avissi vincitoria. Chist’ultimi paroli appena dissi, Quann’eccu, o casu dignu di memoria! Sanciu sáuta durmennu, ed a tantuni Cci duna ’ntra lu mussu un sucuzzuni. 41 Dicennucci: e va zíttuti, vavusu; Stava sunnanu: ch’un diavulicchiu Si cci mittia davanti prosuntusu; E cci dicía: c’un cáuciu ti stinnicchiu; Sanciu dissi ’ntra se: tantu fitusu Pri una testa sarrò, quantu pri un spicchiu; Accussì dittu, ’ntipa un sucuzzuni, Sgarra lu spirdu, e ’nzerta lu patruni. 42 L’istorici accurati, e diligenti Portanu: chi a la furia di la botta Cci caderu di vucca quattru denti, Comu fussiru stati di ricotta. Allampau Don Chisciotti, e prestamenti Si arrunchiau tuttu, comu trippa cotta; Pirchì lu colpu barbaru, e lu mali Cci rigorda, ch’è fragili, e murtali. 43 Ma di poi scossu da lu smarrimentu, Senti a Sanciu, chi rúnfula profunnu; Si meravigghia, e dici: è gran portentu, A spiegarlu mi perdu, e mi cunfunnu; Sanciu comu appi mai tali ardimentu? E Sanciu dormi di la varca in funnu! Ultra di chistu nun áju l’idía, D’avirlu vistu a lu celu cu mia. 44 Cussì parra stunatu, e titubanti; Quann’eccu supra l’aria risunari ’Ntisi ’na vuci, chi diceva ansanti: Veni, tiranna, e vídimi vulari; Comu lampu, chi adduma, ed a l’istanti Junci lu tronu, e fa terra-trimari: Tali a dda vuci, oh casu! oh meravigghia! Succedi un precipiziu, un para-pigghia. 45 Chiovi un omu di l’aria, e fa un fracassu, Chi già la varca in pezzi pari rutta; Si scossi tantu, chi ’un mancau, ch’un assu Ad abbuccari, e ghirisinni sutta, E Sanciu, chi durmia piegatu, e bassu, Si ’ntisi fracassari quasi tutta La spica di li rini; e Don Chisciotti Prova a li gammi dui tremenni botti. 46 Chi successi? gridau, chi fu? ch’è statu? La causa di sta guerra nun discernu; Rispusi Sanciu: mi l’avia ideatu; Chi nni spirati? semu ’ntra l’infernu; Chi scacci? Don Chisciotti á replicatu, Vegnu da l’autu empireu supernu, ’Mmenzu a li stiddi fissi, ed a l’erranti, Pri l’affari di statu cchiù impurtanti. 47 Ed eu, rispusi Sanciu, sacciu certu, Chi ’ntra l’infernu un spirdu malandrinu, Mentri a li ganghi lu culpisciu, e ’nzertu, Mi duna la risposta ’ntra lu schinu: Nell’attu chi cuntrastanu, l’incertu, Chi ’mmenzu d’iddi stava a capu chinu, Isa la testa, cumincia a parrari ’Mbrugghiatu a modu di tartagghïari.
48 Sta vuci d’unni vinni? dissi Sanciu, ’Ntra sta varcuzza nui quantu saremu? Li testi sunnu tri, nè pigghiu a scanciu; Cuntamuli di novu, e vidiremu: Sunnu tri! oh chi ’mbrogghiu! e di poi chianciu Ca semu sparu, e nun ni conuscemu; Sti cosi certamenti nun sù boni, ’Aju lu cozzu, oimè! in confusioni. 49 Già Don Chisciotti ’ntesta li capiddi Si senti sullivari, e pocu manca Ad accicciarisicci a li gariddi; Ma si ritrova fracassata un’anca. L’omu fratantu, ch’era ’mmenzu d’iddi, Ripigghia, e dici cu ’na vuci franca: Oh morti! oh morti! vénimi a pigghiari; Chiudimi l’occhi, e portami a scialari. 50 Sanciu meravigghiatu fortementi Di stu discursu di pedi di vancu, Dissi: or eu cci scummetu certamenti, Chi chistu è un sfortunatu, chi già stancu Di campari ’ntra lástimi, e tormenti, Curri pri dispiratu, e ’un cura mancu Di esaggerari la sua cruda sorti, Pirchì ’un calcula cchiù ’ntra vita, e morti. 51 Forsi cridia cadennu da un vadduni, Di ritruvarla di lu ciumi a funnu: Ma morti, oimè! s’ammuccia a ddi persuni, Ch’ánnu bisognu d’idda ’ntra stu munnu. Cussì Sanciu pinsava, e cuntintuni Cci dici: frati miu, firria tunnu; Stà allegru, ca truvasti li toi frati; Chista è la varca di li svinturati. 52 Don Chisciotti però gravi, e severu Dissi: lu suicidiu nun approvu; Quannu campu, a li guai rimediu speru, Ma pri turnari in vita, nun nni trovu, La Natura chi cerca pri daveru Lu nostru beni, quasi, comu un chiovu, Dintra di la nostr’alma cci á sculpita ’Na passioni immenza pri la vita. 53 Ma sta vita nun è sempri un favuri, Rispusi Sanciu, nè sempri nn’invogghia; E timu, chi a li voti lu duluri D’ogni qualunqui arbitriu nni spogghia; E chi la morti nun fa cchiù timuri, Quannu cun idda finisci ogni dogghia; E chi cun idda ancora va a finiri La custanti certizza di muriri. 54 Pri quantu mi ricordu aviri ’ntisu, L’Eroi ripigghia, e in multi auturi lettu, Sulamenti ammazzarisi è pirmisu Pri grazia ad un amanti assai perfettu; Pirchì l’amanti allura, ch’á cumprisu Funesti novi di lu so dilettu, Lu cori si cci scasa, e ’ntra stu statu, È mortu prima d’essirsi ammazzatu. 55 Ogni bona ragiuni e favurita (Fora lu dittu casu) ’un vali a nenti, Pirchì a la guardia di la nostra vita Cci stà lu sulu istintu, e no la menti; La ragiuni pri quantu sia perita, A frunti d’iddu è debuli e impotenti, Pruvirà: chi conveni di muriri; L’istintu tira avanti, e làssa diri. 56 Mentr’iddi si la stannu disputannu, Di lu letturi meu forsi la menti Irrà supra st’incognitu pinsannu, Pri essiri a ghiornu d’un tantu accidenti; E sapirni lu chi, lu comu, e quannu, La musa mia, ch’è giusta e compiacenti, S’accinci a raccuntari st’avventura, Figghia di Baccu e di la notti oscura. 57 Amuri avia ’nchiagatu un pastureddu Di firita profunna, e vilinusa, E notti, e ghiornu lu tinía a marteddu, Pri ’na ninfa superba, e ambiziusa; La notti si struggía lu puvireddu ’Ncumpagnia di lu chiantu, e di la musa, E lu jornu purtava li pidati ’Ntra lochi tristi, oscuri, e inabitati. 58 Stancu già di sta vita travagghiata, Ricursi pri cunsigghiu a un vecchiu saggiu, Omu raru, ed in tutta dda cuntrata Tinutu in summu creditu, ed omaggiu; O sapienti, dissi, o vera strata, O organu, pri cui l’eternu raggiu Si cumpiaci purtari a li mortali L’ajuti, e li cunsigghi, a li soi mali. 59 Pietà ti mova d’un amanti afflittu, Chi si agghiutti li lagrimi pri pani; Ch’ama un’ingrata, chi ávi a gran delittu Nutriri in pettu sintimenti umani; Dégnati di truvari in miu profittu, ’Ntra li presidii sconosciuti e arcani, Un segretu, un sollevu, un menzu tali, Acciò liberu sia da tanti mali. 60 Mentri parra, di lagrimi un torrenti Scinni da l’occhi pri la facci smorta; Lu bonu vecchiu umanu, e compiacenti Cu affabili maneri lu cunforta; Poi dissi: ancora di stu focu ardenti Li cicatrici lu miu cori porta; E quannu un vecchiu pensa a lu passatu Cumpatisci un picciottu ’nnamuratu. 61 Bellu è l’amuri; in iddu si cunteni La delizia cchiù granni di natura; Ma a lu latu però stannu li peni D’uguali pisu, qualità, e misura; La providenza ’mmisca mali e beni; Metti li spini ’mmenzu a la virdura, E ’ntra li ciuri, e la campagna amena La vipera, e la serpi ch’invilena.
62 Nun amari a cui v’ama, è gran delittu; Amari a cui nun v’ama è gran pazzia, Da chistu si nni cava in to profittu, Chi tu sì pazzu, quantu chidda è ria; Ma pirchì da li medici s’è dittu, Chi un velenu cu ’nautru si castia, Jeu speru di guaririti l’amuri Cu ’nautru focu d’ordini maggiuri. 63 Sacci chi Baccu quannu soggiogau L’Indu, lu Gangi, e tuttu l’Orienti A lu ritornu a un’isula apprudau, Sterili, e sparsa di scegghi puncenti; Quann’eccu all’occhi soi si presentau L’infelici Arianna, chi languenti Stava ’ntra li sugghiuzzi soffocata, Da l’inumanu Teseu abbandunata. 64 Amuri cc’era a latu, e lu tirannu In locu di purtaricci cunfortu, La jia cu li soi dardi stimulannu; E agghiuncía dannu a dannu, e tortu a tortu; Lu figghiu di Semeli, allura quannu Di tanta crudiltati si fu accortu, Isau lu tirsu cummattiu l’amuri; Ristau firutu, ma fu vincituri. 65 Da stu fattu lu saggiu Anacreonti Quannu sintia chi amuri era molestu, A Baccu ricurria cu vogghi pronti, Viveva, e poi turnava pri lu restu. Tu dunqui, si disii riparu all’onti Di l’aspru amuri, a la tua paci infestu, Ricurri a Baccu, e dunacci ricettu, ’Ntra li visceri toi, ’ntra lu to pettu. 66 Ver’è chi lu fururi di stu Diu Duna guerra, e scuncerta la ragiuni; Fa l’omu pazzu, ma chinu ni briu, Non pazzu malinconicu, e dunnuni, Chi turmintatu da un vanu disiu, Si chianci l’anni sulu ’ntra ’na ’gnuni E in canciu di brillari cu l’amata, Cci cumparisci ’na pezza vagnata. 67 Ricurri dunqui a Baccu, ed in so onuri Metti ’ntra l’arma un generusu vinu; Intercedu lu sagru so fururi, Chi fa felici l’omu cchi mischùinu; Però trattalu comu un gran signuri, Nè troppu arrassu, nè troppu vicinu Si poi scappa la manu, lassa jiri; ’Na vota l’annu è licitu ’mpazziri. 68 Dissi lu vecchiu e poi vutau li spaddi; Lu pastureddu, appujatu a ’na canna, S’indrizza a passi lenti pri una vaddi, Supra la quali stà la sua capanna; Dda cci offri un vinu, chi ghittava baddi, ’Na vutti antica chiamata la nanna, La guarda prima cu amurusa cera; Poi indrizza a lu Diu Baccu sta prighera: 69 O Dionisiu, figghiu di Semeli, Chi passasti da l’uteru maternu (Mentri la Dia gilusa agghiuttia feli) Dintra lu ciancu di lu Diu supernu, Ti rinunciu lu néttari e lu meli, Purchì avissi di mia tu lu guvernu, A tia mi dugnu, m’abbandunu a tia, Acciò salvi d’amuri l’alma mia. 70 Dissi, e poi vippi: Intantu la prighera Si nni va in aria supra di li venti; Passa li celi, e trasi ’ntra la sfera, Unn’era Baccu cu li dei possenti, Chi avennula accugghiuta in bona vera, Scinni a lu munnu, e cerca l’Accidenti, Viraci amicu so, chi appena ponnu ’Ntra d’iddi dui spartirisi lu sonnu. 71 ’Ntra un filu di capiddu assai suttili Lu truvau, chi jucava all’oca e l’ali: Junci, e l’abbrazza cu l’usatu stili; Poi dissi: si l’amicu in tia privali, Ti vegnu a cunsignari un miu fidili; Scánzalu di periculi, e di mali, Lu miu fururi lu fa pazziari, ’Ajacci l’occhiu tu particulari. 72 ’Ntisa la vuci di l’allegru Diu, L’Accidenti lassau vastuni, e insigni, E toghi, e sforgi, chi pri so stravíu Tinia in manu pri l’asini, e li signi; Si lu strinci, e cci dici: amicu miu, Pri tia suspendu tutti li disigni; E in grazia di lu to raccumannatu Farrò... vatinni in celu spinsiratu. 73 Dissi, e licenziatusi da Baccu, Va a trova lu pasturi, chi ridiculu Ora faceva un sáutu, ed ora un sbraccu, Di notti, senza vidiri periculu; Acchiana un váusu vacillanti, e straccu, Chi pinnía supra l’acqua a perpendiculu; Ma l’Accidenti si cci fa davanti, Lu ripara, e lu ferma alcuni istanti. 74 Aspetta chi arrivassi la varcuzza Di l’autri soi protetti, e quannu l’appi Giustu a picu, l’aguanta, e lu sammuzza ’Mmenzu di chiddi, comu megghiu sappi; La botta a tutti tri sparti, e sminuzza; ’Na parti l’appi Sanciu in rini, e chiappi; L’autra l’appi l’Eroi di gran valuri; La terza parti fu di lu pasturi. 75 Economicamenti tripartita La furia di la botta, fa, chi tutti Restanu offisi sì, ma però in vita, Senza gammi stuccati, e vrazza rutti. L’acqua fratantu la varcuzza incita, E l’Accidenti ’ntra ddi macchi, e grutti Li teni sempri a vista, e chianu chianu Cci veni pri dd’appressu a longa manu.
76 Sanciu intantu bruciannu di disiu, Pri sapiri st’incognitu cui fussi, Fammi sta grazia, dissi, amicu miu, (Giacchì nni áju li rini, e l’anchi russi, Giacchì lu scuru è tantu, ch’ ’un ti viu) Dimmi insumma cui sì? leva sta tussi? L’imbriacu gridau: tacíti, o cucchi, Sù lu regnanti di li Mammalucchi. 77 Pri chissu, dici Sanciu, vai circannu Li gebbii, li ciumi, e li pantani... Ma Don Chisciotti seriu, e venerannu, Olà, gridau, rispetta li Sovrani, Chi spissu sconosciuti vannu errannu Per avventuri inusitati, e strani, Di cui nni fannu fidi a cui si sia Li nostri libra di cavallaria. 78 E vui, Sovranu valurusu e saggiu, Chi o la sorti o l’amuri, o la bravura, Vi ridussi cu nui ’ntra stu viaggiu, Di notti, erranti, suli a la vintura, Graditi pri ora un rispittusu omaggiu, Giacchì in appressu dari vi procura Provi di zelu ’ntra l’armi e li botti L’umili vostru servu D. Chisciotti. 79 Sanciu esclamau: Riali Maistati, Chi ghiti in aria comu un rinninuni, Jeu nun sacciu conusciri, scusati, Li Re a lu scuru, comu lu patruni; Del restu sentu farvi dd’attestati D’un cortigianu, e di un politicuni; A pratticarli poi nun cci áju l’arti, Pirch’eu nun vitti Re, chi ’ntra li carti. 80 Ma giacchì la mia sorti, fatta amica, M’á misu un re a la spadda pri cumpagnu, È giustu ch’imitannu la furmica, Jeu mi mittissi l’ali a lu calcagnu; Speru chi di sta misera e mendica Vita, di cui mi múrmuru, e mi lagnu, Nni vija un canciamentu, un letu fini, Sia in grazia di la botta ’ntra li rini. 81 Jeu nun pretennu d’essiri a la lista Di l’impieghi, e li tituli di curti; Sù fumi, chi m’annorvanu la vista, E la mia vucca nun è avvezza a turti; Jeu vogghiu ’na casuzza ben provista, Cu li limiti soi cchiù tostu curti, In un situ amenissimu, e cci sia Attaccata ’na bella massaria. 82 Disiju lu superfluu, e l’abbundanza, Nun già pri farni sentiri lu scrusciu A chiddi chi a lanterna ánnu la panza, O a qualchi gintilomu afflittu, e musciu; Nè pri fari l’enormi stravaganza Di sarvari pri chiddi chi ’un conusciu, Ma pri aviri lu massimu e reali Piaciri di succurriri l’eguali. 83 Si sensibili fussi a stu piaciri Ogni nobili, riccu, e facultusu, In chistu casu sì, si purria diri; Chi si darria felicità cca jusu: Ma tutti cosi nun si ponnu aviri; Sanciu parrava assai giudiziusu; Ma pri disgrazia chiddu, a cui parrava, Era un briacu, e di cchiù runfulava. 84 Va spargennu fratantu l’acquazzina Lu frischiceddu di la matinata, Chi allegru si partiu da la marina, Annunziannu chi già l’alba è nata; A cui fannu li nuvuli curtina D’argentu ed oru tutta listiata, E da li listi rutti, e pirtusati Nescinu fasci di raggi indorati. 85 Propagata chi fu la sua chiaria, Si vitti Sanciu, ch’avía l’occhi fissi Supra lu pastureddu, chi durmia; Lu squatrau beni beni, e poi s’afflissi; Lu fastu, e la ricchizza, chi cridia, Vidi ch’è puvirtati, oh celu! dissi, Si lu rignanti nun vali tri calli, Pensa poi chi sarrannu li vassalli? 86 Poveri Mammalucchi! a vui la Parca Sempri, jeu criu, chi vi fila affanni; Gira fratantu l’occhi, e la sua varca Vidi ’ntra un mari spaziusu, e granni; Si raccogghi, si suca, e l’occhi inarca, E grida, oimè! autru chi ciumi, e canni; Non ostanti la mia gran repugnanza, Mi trovu a mari! oh celu! o stravaganza! 87 Siti cuntenti? dici a lu patruni, Fra brevi sarrò pastu d’un ’mmistinu, Li progetti a lu scuru, ed a tantuni Sempri ánnu avutu un esitu scintinu; Chi farremu ora cca dui lumiuni, Cu un re fallutu, chi feti di vinu? ’Ntra ’na varcuzza, chi a mari firria, Comu ’na musca ’ntra ’na gallaria? 88 Si veni un vinticeddu friscu, e ’ncuttu? ’Na burraschedda minima? un marusu? Ch’avemu a fari cu stu rimu ruttu? Facemu un fossu a mari, e jamu jusu; Poviru mia a chi statu sù riduttu! Si pò dari lu cchiù periculusu? Cussì Sanciu chiancía; ma lu patruni Era l’omu cchiù allegru, e cuntintuni. 89 Cunsólati, coraggiu, cci dicia, ’Ai lettu mai chi morsiru annigati L’antichi eroi di la cavallaria? L’erranti cavaleri ammuntuati? E puru nun cc’è, storia, o poesia, In cui ’ntra li viaggi ’un cci sù stati Li tempesti maritimi, e di chiddi, Chi vi fannu arrizzari li capiddi.
90 Vegnanu dunca timpesti a fururi, Giacchì l’istoria mia sarria mancanti; Nè lu poeta si farria d’onuri, Si almenu ’un nni scrivissi una eleganti; Fammi, o celu, sta grazia, ed a l’oturi Sumministra materia bastanti; Sciogghi tutti li venti acciò mpastari, Putissiru lu celu cu lu mari. 91 Cumpariscia ’na notti accussì scura, Comu fussi lu tartaru infernali; Si vija orrenna in celu ’na russura Di meteori terribili e murtali, Mugghia lu mari, e, sparsi di paura, Apra larghi voragini fatali; Ora criscia in muntagni, e ogn’una d’iddi Porti guerra a la luna, ed a li stiddi. 92 A lu strepitu orrennu di lu mari Si uniscia di li trona lu fracassu: ’Ntra lu spissu e cuntinuu lampiari, Chi si vija la morti ad ogni passu, Chi si senta la varca scattiari, O sia lu ciancu travagghiatu e lassu, O tavula di puppa, e a porta aperta Trasanu l’unni dintra la cuverta. 93 Un turbini terribili cunfunna Li nuvuli, lu mari, e li tempesti; Sauti da puppa e prua lu ventu; e l’unna Sbraccassi supra di li nostri testi: Si vija, mentri chi la varca affunna, Un vicchiareddu a puppa in bianca vesti Cu ’na lanterna; intantu eu m’alzu l’elmu, Ed aduru la luci di sant’Elmu. 94 Basta basta, nun cchiù, rispusi Sanciu, Chi puzzáti mintíri pri la gula, Chi vi sicchi la lingua comu un granciu, Chi va sempri ’nnarreri ed arrincula; Belli conforti chi mi duna! eu chianciu Pri lu timuri, ed iddu si percula In descriveri veri e naturali Li disgrazii possibili e li mali. 95 Scurri intantu la varca, ed esandiu Lu celu a Sanciu, dannucci bunazza, Nun si senti chi un leggiu murmuriu Di l’unna, chi ’ntra un scogghiu si arrimazza; Distanti un migghiu di la spiaggia, eu criu, Era stu scogghiu, e dava larga chiazza A multi oceddi di marina, duvi Fannu dintra li ’nnicchi li soi cuvi. 96 Parsi a Sanciu ’na vera truvatura, Quannu lu scogghiu si vitti vicinu; Rispigghia lu pasturi cu premura, E ringrazia la sorti, e lu distinu; Chiddu si strica l’occhi, e si figura, Chi fussi un sonnu figghiu di lu vinu; Quannu vidi, ch’è veru, ed è reali, Arresta comu statua di sali. 97 Sanciu lu scoti, e dici: o sonnu, o vigghiu, Jeu chissu l’áju avutu pri tanti anni; E ogni vota chi dormu, o m’arrispigghiu, Passu sempri d’affanni anovi affanni, Chi ’ntra d’iddi ánnu sempri un assumigghiu, Comu li figghi li patri e li nanni; Lu peju è chistu, chi áju pri li manu, Ma è megghiu chi ni stassimu luntanu. 98 Accussì dittu sáuta ’ntra lu scogghiu, E si tira dappressu lu pasturi; Però l’Eroi gridau: signuri, eu vogghiu Disingannarvi prima di un erruri, Avvirtiti chi chistu è un bruttu ’mbrogghiu, Jeu pri signi caratteri e figuri Conusciu chi stu scogghiu è in carni e in ossa La cchiù orrenna balena e la cchiù grossa. 99 Ripigghia Sanciu: si sà troppu beni, L’oceanu di la vostra fantasia, Nni abbunna di sti grunchi e sti baleni, Nn’áju gran provi pri disgrazia mia; Jeu però staju cca mentri mi teni; Intornu a vui si la cavallaria Vi á destinatu pri l’imprisi granni, Guardati chi la spata nun s’azzanni. 100 S’azzanniria, eu nun lu negu, quannu, Cci rispusi l’Eroi, supra li scagghi Jeu la battissi, comu multi fannu, Inesperti a sti sorti di battagghi; Ma di la scola mia lu mastru Orlannu, La strata m’insignau pri ’un fari sbagghi, Ch’è chidda appuntu chi cu uguali ardiri Jeu speru all’occhi vostri di seguiri. 101 Cussì propizia a mia la sorti fussi, Com’idda fu ad Orlannu Paladinu, Ch’iu vi farò vidiri l’acqui russi Di sangu di stu riu mostru marinu; Dissi, e in menzu la varca si ridussi, S’assetta, e all’autri dui vota lu schinu; Lu menzu rimu cu ’na manu afferra, Supplisci all’autru l’asta di la guerra. 102 Accussì parti rima, e parti ’ntipa L’asta a lu scogghiu, e la varca va stramma, Comu lu granciu, chi veni a la ripa, Muvennu a sguinciu la sua torta gamma; L’invittu Eroi, chi dintra l’arma stipa Di gloria e di virtù l’ardenti ciamma, Gira lu scogghiu a fini di truvari La vucca di stu mostru singulari. 103 E la truvau, o almenu parsi ad iddu Di avirla già truvata, giacchì avia Lu scogghiu a filu d’acqua ’ntra un cantiddu ’Na grutta, chi di supra ’un si vidia; Guarda lu scogghiu, ed eccu vidi in chiddu Lu mostru chi avia fissu in fantasia, E vidi ’ntra la grutta sprofunnata La vucca di lu mostru sbalancata.
104 Aprila, dissi, quantu voi sta vucca, Bistiazza feroci, e micidali; Accostati unni mia, anzi mi ammucca; Ma chista nun è pinnula, chi cali; Cu mia lu feli a li toi fauci sbucca, Ti sarrà stu vuccuni assai fatali, E allura apprinnirai chi li mei pari Nun sù facili a farsi masticari. 105 Sanciu chi senti fari sti minacci A li radichi surdi di lu scogghiu, Cci acchiana supra, e si cci metti in facci, Dicennu: eu mi protestu, e mi nni spogghiu Chisti sù sbagghi di testi di macci; Quali libru lu dici, e in quali fogghiu, Chi li baleni, ancorchì smisurati, Sù vistuti di pezzi accarruzzati? 106 L’ignoranti si divi stari mutu, Dissi l’Eroi, la storia naturali Cci presenta di marmura vistutu Qualchi insettu, ch’è menu d’un armali; Si tu beni cci avissi riflittutu Supra li trummi, e pateddi riali, Cci avirrissi truvatu pri cummogghiu ’Na dura rocca, un vausu, un veru scogghiu. 107 Accussì ’ntra li tanti meravigghi, Chi lu mari produci, ’un si pò fari Un mostru, chi a l’estrinsicu sumigghi A stu picciulu insettu di lu mari? Dunca nun mi siccari cu cunsigghi... Sanciu cumincia un pocu a vacillari, Pirchì ddi paritati e dd’argumenti Cci parevanu multu conchiudenti. 108 S’agghiunci a tutt chistu, chi (o sia stata Forza d’apprensioni, o fantasia, O virtigini, o testa scuncirtata) Cci parsi chi lu scogghiu si muvia. Si ferma attentu, e duna poi un’occhiata A lu cumpagnu attonitu, e vulia, Quasi ’ntra l’occhi leggirci ad un trattu La pura viritati di lu fattu. 109 Ma già prova lu solitu sintomu Di lu sbalancamentu di li rini; Cci tremanu li gammi povir’omu, E cci ’gnela lu sangu ’ntra li vini; Dunca, dicía, mi scantirò d’un nomu? Pirchì dissi Balena! E un sù chini L’anguli di lu munnu, e ’gnuni, e ’ngagghi Di l’enormi, e terribili soi sbagghi? 110 È veru ca lu prova cu argumenti, A li quali nun pozzu replicari; Ma chistu è scogghiu l’áju cca presenti, E l’evidenza nun si pò negari; Ma si porta lu casu e l’accidenti, Chi li senzii mi avissiru a ’ngannari? S’eu sbagghiu chista, oimè! nun cci pò ajutu; E s’iddu ’nzerta chista sù pirdutu. 111 Da stu dubbiu terribili agitatu, Guarda lu scogghiu, e lu firria tuttu; Poi versu lu patruni avvicinatu, Cci dici: lu miu statu è troppu bruttu, Sugnu da un gran pinseri costernatu; Sia mostru, arci chi mostru, ma è riduttu Già supra l’acqui, è saggiu, è mansuliddu, Accogghi a cui cci veni supra d’iddu. 112 Forsi chi dormi, e forsi è d’una razza Chi durmiria di li simani e misi; TImu chi si adoprati o spata, o mazza, E contra d’iddu cci tentati offisi, S’arrispigghia, s’arraggia, e nn’arrimazza ’Mmenzu a lu mari, e dda sarremu ocisi. Don Chisciotti gridau: dubitu forti Ca da lu sonnu passirà a la morti 113 Tu intantu, s’eu nun tornu da st’imprisa, Portacci su rigordu a Dulcinia; Portacci un pezzu di sta mia cammisa, Chi mai si vitti divisa di mia; Dicci: chi la mia fama è già decisa; Dicci: chi l’adurai, comu ’na Dia; Chi fui fidili; e s’idda chianci, o Sanciu, Cunfortamilla.. eu chiù nun reggiu.. e chianciu. 114 Signuri, comu accordanu sti ’mbrogghi? È tempu di pinsari a la picciotta? ’Mmenzu lu mari tra baleni, e scogghi, Cu la morti d’appressu chi nni trotta! Autri affanni, autri angustii, ed autri dogghi Oggi lu statu nostru esiggi e adotta; E poi quannu vutamu ’nautru tomu, Cos’è sta Dulcinia? un puru nomu. 115 L’Eroi si ’nfuria, e dici: ah impertinenti, A sti bestemii orribili t’azzardi! Si ’un mi truvassi ccà ’ntra sti cimenti, Ti vurria fulminari cu li sguardi. Sacci, chi Dulcinía ’ntra li viventi, Chidda, chi l’alma ’ntra lu pettu m’ardi, Sgarrari nun si pò, si giri ’ntunnu Tutti li beddi, chi cci sù a lu munnu. 116 Chidda chi truvirai la cchiù perfetta, Chidda, chi truvirai la cchiù gentili, Chidda è l’amanti mia, cara e diletta, A cui stu cori miu sempri è fidili, Ma la gloria mi chiama, e già m’aspetta Dintra la gula orribili, e crudili Di lu mostru superbu, Sanciu addiu, S’eu cchiù nun tornu, cci dirrai, muriu. 117 Dissi, e ’un truvannu l’áncora, si adatta Lu menzu rimu ’mmanu pri trafitta, Ma, o mei letturi, la cicala scatta, Si si metti a cantari fitta fitta, L’antesignani mei cu liggi esata M’annu ’nsignatu certa botta dritta: Chi ’ntra lu puntu, chi l’oru si cula, Lássanu a tutti cu lu pumu in gula.